X'inhi l-lista tal-UE ta' ġurisdizzjonijiet tat-taxxa mhux kooperattivi? Il-lista tal-UE hija għodda komuni għall-Istati Membri biex jindirizzaw riskji esterni tal-abbuż tat-taxxa u l-kompetizzjoni inġusta fil-qasam tat-taxxa. Din ġiet stabbilita l-ewwel fl-Istrateġija Esterna tal-Kummissjoni għal Tassazzjoni Effettiva tal-2016, li rrimarkat li lista sewda waħda tal-UE tkun tiswa ħafna iktar minn għadd ta' listi nazzjonali, u jkollha effett dissważiv fuq pajjiżi terzi problematiċi. L-Istati Membri appoġġaw l-idea, u f'Diċembru 2017 qablu dwar l-ewwel lista tal-UE ta' ġurisdizzjonijiet li ma jikkooperawx. Din il-lista nħolqot wara li sar skrinjar estensiv ta' 92 ġurisdizzjoni, skont kriterji ta' governanza tajba rikonoxxuti internazzjonalment. Il-pajjiżi li fl-aħħar iddaħħlu fil-lista s-sewda kienu dawk li naqsu milli jimpenjaw ruħhom sew biex jikkonformaw mal-istandards ta' governanza tajba miftiehma. Ħafna pajjiżi oħra impenjaw ruħhom li jikkonformaw mal-kriterji tal-elenkar sa ċertu żmien stabbilit (normalment sa tmiem l-2018). L-Istati Membri qablu li dawn il-pajjiżi għandhom jiġu segwiti mill-Grupp dwar il-Kodiċi tal-Kondotta u mill-Kummissjoni, biex jiġi żgurat li dawn iwettqu l-impenji tagħhom bis-sħiħ u fil-ħin. Meta ġiet stabbilita l-iskadenza, il-Kummissjoni ntalbet tivvaluta l-progress ta' dawn il-pajjiżi, biex l-Istati Membri jkunu jistgħu jiddeċiedu fuq lista aġġornata tal-UE. X'inhuma r-riżultati ewlenin tal-proċess tal-elenkar? Il-lista riveduta timmarka l-qofol ta' proċess twil u intensiv ta' analiżi bir-reqqa u djalogu ma' pajjiżi terzi mmexxija mill-Kummissjoni. Din tixhed ir-rwol tal-UE bħala mexxejja dinjija f'dik li hi governanza tajba fil-qasam tat-taxxa. Il-proċess ċar, kredibbli u trasparenti qed jagħti l-frott: minn Diċembru 2017, ħafna mill-pajjiżi li ġew skrinjati qed ibiddlu l-liġijiet nazzjonali u s-sistemi fiskali tagħhom biex jikkonformaw mal-istandards internazzjonali. Il-proċess huwa ġust għax it-titjib qed joħroġ bid-dieher fil-lista u saħħaħ it-trasparenza peress li l-ittri ta' impenn tal-pajjiżi ġew ippubblikati online. Il-proċess tal-elenkar tal-UE ħoloq ukoll qafas għal djalogu u kooperazzjoni mas-sħab internazzjonali tal-UE, biex jiġi indirizzat it-tħassib dwar is-sistemi fiskali tagħhom u biex jiġu diskussi kwistjonijiet ta' taxxa li jkunu ta' interess reċiproku. B'mod partikolari, il-proċess tejjeb l-istandards dinjija ta' governanza tajba fil-qasam tat-taxxa, kemm permezz tal-bidliet pożittivi introdotti minn pajjiżi terzi kif ukoll permezz tal-influwenza tiegħu fuq il-kriterji internazzjonali għall-pajjiżi b'taxxa żero. Matul l-aħħar sena, bosta ġurisdizzjonijiet implimentaw miżuri konkreti biex isolvu l-problemi identifikati fis-sistemi fiskali tagħhom. Hemm 60 pajjiż li ħadu azzjoni dwar it-tħassib tal-Kummissjoni u ġew eliminati 'l fuq minn 100 reġim dannuż. Il-pajjiżi b'taxxa żero daħħlu miżuri ġodda biex jiżguraw livell xieraq ta' sustanza ekonomika u skambju tal-informazzjoni. Aktar minn 20 ġurisdizzjoni ħadu passi biex iġibu l-istandards ta' trasparenza fiskali tagħhom konformi man-normi internazzjonali, u oħrajn għandhom jagħmlu l-istess sa tmiem l-2019. Fl-aħħar nett, bħala riżultat tal-proċess tal-UE, għexieren ta' pajjiżi għall-ewwel darba tlaqqgħu f'fora internazzjonali bħall-Forum Globali għat-trasparenza tal-OECD u l-Qafas Inklussiv tal-Erożjoni tal-Bażi u Trasferiment tal-Profitt (il-BEPS). Liema pajjiżi qegħdin fil-lista aġġornata tal-UE ta' ġurisdizzjonijiet tat-taxxa mhux kooperattivi, u għaliex? Skont l-iskrinjar tal-Kummissjoni, il-Ministri llum elenkaw 15-il pajjiż fuq il-lista s-sewda. Ħamsa minnhom ma ħadu l-ebda impenn minn mindu ġiet adottata l-ewwel lista sewda fl-2017: is-Samoa Amerikana, Guam, Samoa, Trinidad u Tobago u l-Gżejjer Verġni tal-Istati Uniti. Tlieta oħra kienu fuq il-lista tal-2017 iżda tressqu fuq il-lista l-griża wara li impenjaw rwieħhom. Madankollu, dawn reġgħu tqiegħdu fuq il-lista s-sewda għax ma komplewx jagħmlu dan: Barbados, l-Emirati Għarab Magħquda u l-Gżejjer Marshall. Seba' pajjiżi oħra tressqu minn fuq il-lista l-griża għal fuq il-lista s-sewda għall-istess raġuni: Aruba, il-Belize, Bermuda, Fiġi, l-Oman, Vanuatu u Dominica. Hemm 34 ġurisdizzjoni oħra li diġà ħadu diversi passi pożittivi biex jikkonformaw mar-rekwiżiti tal-proċess tal-elenkar tal-UE, iżda għandhom itemmu din il-ħidma sa tmiem l-2019 biex jevitaw li jiġu elenkati fil-lista s-sewda s-sena d-dieħla. Il-Kummissjoni se tkompli tissorvelja l-progress tagħhom mill-qrib. Dawn il-pajjiżi huma: l-Albanija, Anguilla, Antigua u Barbuda, l-Armenja, l-Awstralja, il-Bahamas, il-Bożnija-Ħerzegovina, il-Botswana, il-Gżejjer Verġni Brittaniċi, Cape Verde, il-Costa Rica, Curacao, il-Gżejjer Cayman, il-Gżejjer Cook, l-Eswatini, il-Ġordan, il-Maldivi, il-Mauritius, il-Marokk, il-Mongolja, il-Montenegro, in-Namibja, il-Maċedonja ta' Fuq, Nauru, Niue, Palau, Saint Kitts u Nevis, Santa Luċija, is-Serbja, is-Seychelles, l-Iżvizzera, it-Tajlandja, it-Turkija u l-Vjetnam. Wara l-impenji fl-2017, ħafna pajjiżi issa wettqu r-riformi u t-titjib li wiegħdu, u mill-proċess ta' skrinjar oriġinali issa nħelsu 25 pajjiż: Andorra, il-Bahrain, il-Gżejjer Faeroe, Greenland, Grenada, Guernsey, Hong Kong, Isle of Man, il-Ġamajka, Jersey, il-Korea, Liechtenstein, il-Macao SAR, il-Malasja, Montserrat, New Caledonia, il-Panama, il-Perù, Qatar, San Marino, Saint Vincent u l-Grenadini, it-Tajwan, it-Tuneżija, il-Gżejjer Turks u Caicos, u l-Urugwaj. Kif tinġabar il-lista tal-UE ta' ġurisdizzjonijiet tat-taxxa mhux kooperattivi? Il-lista tal-UE ta' ġurisdizzjonijiet tat-taxxa mhux kooperattivi hija magħmula minn pajjiżi li naqsu milli jwettqu l-impenji tagħhom biex jikkonformaw mal-kriterji meħtieġa ta' governanza tajba, jew li ma impenjawx ruħhom li jagħmlu dan. Bosta ġurisdizzjonijiet oħra impenjaw ruħhom sew biex jikkonformaw mal-kriterji ta' trasparenza u ta' tassazzjoni ġusta skont il-proċess ta' elenkar tal-UE, u għalhekk għadu għaddej il-monitoraġġ tagħhom. Il-biċċa l-kbira ta' dawn il-pajjiżi kellhom sal-31 ta' Diċembru 2018 biex iwettqu l-impenji tagħhom, iżda 8 pajjiżi li qed jiżviluppaw u li m'għandhomx ċentru finanzjarju, ingħataw sena oħra għal ċerti kriterji. Il-Kummissjoni mmonitorjat il-progress tal-pajjiżi matul l-2018 u rrapportat dwar kull żvilupp ġdid lill-Istati Membri fil-Grupp dwar il-Kodiċi tal-Kondotta. Ikkomunikat mill-qrib ukoll mal-OECD, filwaqt li qieset il-valutazzjonijiet tagħha għall-istandards ta' trasparenza u r-reġimi tat-taxxa tal-pajjiżi, bħala parti mill-proċess ta' monitoraġġ. Il-Kummissjoni mbagħad kellha tivvaluta jekk il-ġurisdizzjonijiet issodisfawx l-impenji tagħhom b'mod adegwat sa tmiem l-2018. Abbażi ta' dan, il-Grupp dwar il-Kodiċi tal-Kondotta rrakkomanda lista aġġornata tal-UE ta' ġurisdizzjonijiet tat-taxxa mhux kooperattivi, biex japprovawha l-Ministri tal-Finanzi tal-UE. X'inhuma l-kriterji li ntużaw fil-proċess tal-elenkar? Il-kriterji tal-elenkar tal-UE huma allinjati ma' standards internazzjonali u jirriflettu l-istandards ta' governanza tajba li l-Istati Membri jikkonformaw magħhom. Dawn huma: Min kien responsabbli għall-monitoraġġ tal-pajjiżi u l-aġġornament tal-lista tal-UE? Il-proċess tal-elenkar huwa ġestit mill-Grupp dwar il-Kodiċi tal-Kondotta għat-Tassazzjoni tal-Intrapriżi, abbażi ta' proċess intensiv ta' analiżi u djalogu mmexxi mill-Kummissjoni. Fl-2018, il-Kummissjoni mmonitorjat il-passi li ħadu l-pajjiżi terzi biex jikkonformaw mal-impenji tagħhom tul il-proċess tal-elenkar tal-UE. Analizzat il-miżuri li ttieħdu biex jiġi żgurat li dawn ikunu konformi għalkollox, u ppreżentat rapporti regolari dwar il-progress lill-Grupp dwar il-Kodiċi tal-Kondotta. Il-Kummissjoni ħadmet mill-qrib mal-OECD biex tiżgura li l-UE u l-ħidma internazzjonali jkunu allinjati kemm jista' jkun u biex tirċievi aġġornamenti dwar il-valutazzjoni tal-OECD ta' ċerti ġurisdizzjonijiet. Abbażi tal-valutazzjonijiet li tipprovdi l-Kummissjoni, il-Grupp dwar il-Kodiċi tal-Kondotta jiddeċiedi jekk ġurisdizzjoni għandhiex tiġi elenkata jew le, u jagħmel rakkomandazzjoni lill-Ministri tal-Finanzi tal-UE. Il-pajjiżi terzi kellhom iċ-ċans jippreżentaw il-każ tagħhom? Iva. Il-Kummissjoni hija determinata li l-proċess tal-elenkar tal-UE jkun ġust, trasparenti u kredibbli kemm jista' jkun. Hija tat prijorità kbira biex tiżgura li l-pajjiżi rilevanti jifhmu l-proċess u li jkunu jistgħu jitolbu kjarifiki u pariri tekniċi, kull meta meħtieġ. Matul l-2018, il-Kummissjoni kellha kuntatti estensivi mal-ġurisdizzjonijiet ikkonċernati, fuq livelli tekniċi, politiċi u diplomatiċi. Il-President tal-Grupp dwar il-Kodiċi tal-Kondotta impenja ruħu wkoll b'mod dirett u kostruttiv mal-ġurisdizzjonijiet, f'isem l-Istati Membri. Barra minn hekk, il-Kummissjoni u s-SEAE żaru ħafna mill-ġurisdizzjonijiet u r-reġjuni kkonċernati biex jagħtu lok għal djalogu wiċċ imb wiċċ dwar il-proċess tal-elenkar tal-UE. F'kull stadju, il-ġurisdizzjonijiet kienu mħeġġa jinvolvu ruħhom mal-UE, jipprovdu kwalunkwe informazzjoni rilevanti u jitolbu l-kjarifiki meħtieġa. Kull pajjiż kellu ċ-ċans jippreżenta l-pożizzjoni tiegħu, jindirizza t-tħassib u jiddiskuti kif se jkabbar il-kooperazzjoni tiegħu mal-UE dwar kwistjonijiet ta' taxxa. Il-Kummissjoni għaddiet ir-rispons jew l-informazzjoni tal-ġurisdizzjonijiet lill-Grupp dwar il-Kodiċi tal-Kondotta, biex iservu ta' kontribut għad-deċiżjoni finali. Għaliex kien hemm xi pajjiżi li kellhom aktar żmien biex iwettqu l-impenji tagħhom? F'ċerti każijiet speċifiċi, l-Istati Membri qablu li jagħtu aktar żmien lill-ġurisdizzjonijiet li ma setgħux iżommu mal-iskadenza tal-2018 biex itemmu r-riformi tagħhom, b'kundizzjonijiet stretti. Dan kien il-każ għal: Il-pajjiżi li qed jiżviluppaw u li m'għandhomx ċentru finanzjarju diġà ngħataw perjodu ta' żmien itwal (sa tmiem l-2019) biex jonoraw l-impenji tagħhom għall-kriterji ta' trasparenza u ta' kontra l-BEPS. X'sanzjonijiet se japplikaw għall-pajjiżi fuq il-lista s-sewda? Fil-livell tal-UE, il-Kummissjoni stabbiliet u pproponiet miżuri ġodda li se jiżguraw li l-lista tal-UE tħalli impatt reali. L-ewwel nett, il-lista tal-UE issa hija marbuta mal-finanzjament tal-UE skont dispożizzjonijiet ġodda fir-Regolament Finanzjarju u fil-Fond Ewropew għall-Iżvilupp Sostenibbli (l-EFSD), il-Fond Ewropew għall-Investimenti Strateġiċi (il-FEIS) u l-Mandat ta' Self Estern (l-ELM). Ma jistgħux jingħataw fondi minn dawn l-istrumenti permezz ta' entitajiet fil-pajjiżi elenkati. It-tieni, hemm rabta diretta mal-lista tal-UE fi proposti leġiżlattivi rilevanti oħra. Pereżempju, skont ir-rekwiżiti l-ġodda tal-UE dwar it-trasparenza għall-intermedjarji, skema tat-taxxa li tgħaddi minn pajjiż elenkat fil-lista tal-UE se tkun awtomatikament notifikabbli lill-awtoritajiet tat-taxxa. Il-proposta għal rappurtar pubbliku għal kull pajjiż tinkludi wkoll rekwiżiti aktar stretti ta' rappurtar għall-kumpaniji multinazzjonali b'attivitajiet fil-ġurisdizzjonijiet elenkati. Il-Kummissjoni qed teżamina l-leġiżlazzjoni f'oqsma oħra ta' politika, biex tara fejn jistgħu jiġu introdotti konsegwenzi oħra għall-pajjiżi elenkati. Minbarra d-dispożizzjonijiet tal-UE, l-Istati Membri qablu dwar sanzjonijiet li japplikaw fil-livell nazzjonali kontra l-ġurisdizzjonijiet elenkati. Fost l-oħrajn hemm miżuri bħal iktar monitoraġġ u awditjar, iż-żamma ta' taxxi, rekwiżiti ta' dokumentazzjoni speċjali u dispożizzjonijiet għal kontra l-abbuż. Il-Kummissjoni qed tħeġġeġ lill-Istati Membri biex iżidu l-isforzi tagħhom biex jaqblu malajr kemm jista' jkun fuq miżuri difensivi qawwija, vinkolanti u kkoordinati, biex il-lista tal-UE tħalli impatt ferm ikbar. Kif jistgħu jitneħħew il-pajjiżi mil-lista tal-UE? Pajjiż jitneħħa mil-lista ladarba jkun indirizza l-kwistjonijiet ta' tħassib għall-UE u jġib is-sistema fiskali tiegħu konformi għalkollox mal-kriterji ta' governanza tajba meħtieġa. Il-Grupp dwar il-Kodiċi ta' Kondotta huwa responsabbli biex jaġġorna l-lista tal-UE u biex jirrakkomanda lill-Kunsill dwar it-tneħħija ta' pajjiżi mil-lista. Il-lista tal-UE hija konformi mal-aġenda internazzjonali għal governanza tajba fil-qasam tat-taxxa? Iva, il-lista tal-UE tappoġġa bis-sħiħ l-aġenda internazzjonali ta' governanza tajba fil-qasam tat-taxxa. Il-kriterji tal-elenkar tal-UE jirriflettu standards maqbula internazzjonalment u l-pajjiżi kienu mħeġġa jissodisfaw dawn l-istandards biex jevitaw li jiġu elenkati. Bħala parti mill-proċess ta' monitoraġġ, l-UE qieset ukoll il-valutazzjonijiet tagħha għall-istandards ta' trasparenza u r-reġimi tat-taxxa tal-pajjiżi. Il-Kummissjoni u l-Istati Membri kienu f'kuntatt mill-qrib u regolari mal-OECD matul il-proċess tal-elenkar, biex jiżguraw li l-UE u l-ħidma internazzjonali f'dan il-qasam jibqgħu kumplimentari. L-UE u l-aġendi internazzjonali għal governanza tajba jsaħħu lil xulxin. Pereżempju, l-OECD reċentement integrat il-kriterju għall-ġurisdizzjonijiet b'taxxa żero, li ġie żviluppat għall-ewwel darba għall-proċess tal-elenkar tal-UE, fl-istandards internazzjonali ta' governanza tajba fil-qasam tat-taxxa. Dan se jiżgura li pajjiżi mingħajr tassazzjoni korporattiva jew b'tassazzjoni korporattiva baxxa ħafna ma jagħmluhiex faċli għall-kumpaniji biex jittrasferixxu l-profitti tagħhom offshore mingħajr ebda sustanza ekonomika. L-eżerċizzju se jiġi estiż għal aktar pajjiżi fil-futur? Iva. Fl-2018, l-Istati Membri qablu li jestendu l-ambitu tal-proċess tal-iskrinjar u l-monitoraġġ għal-lista tal-UE. Huma ddeċidew li jibdew bil-pajjiżi tal-G20 li kienu għadhom mhux koperti, jiġifieri r-Russja, il-Messiku u l-Arġentina. Dawn il-pajjiżi se jiġu skrinjati fl-2019 biex jaraw jekk hemmx xi nuqqasijiet fis-sistemi tat-taxxa tagħhom, u se jintalbu jimpenjaw ruħhom biex jindirizzawhom jekk ikun hemm. Xi pajjiżi oħra se jiddaħħlu fl-ambitu mill-2020 'il quddiem. Iktar informazzjoni fl-istqarrija għall-istampa.